আশা জাগিয়ে অস্ট্রেলিয়া সফর শুরু করল মহেন্দ্র সিংহ ধোনির ভারতীয় দল। পার্‌থে ১২ জানুয়ারি অস্ট্রেলিয়ার বিরুদ্ধে প্রথম একদিনের ম্যাচ খেলতে নামছেন ধোনিরা। তার আগে ওয়েস্টার্ন অস্ট্রেলিয়ার বিরুদ্ধে শুক্রবার টি-টোয়েন্টি প্রস্তুতি ম্যাচে ৭৪ রানে সহজেই জিতল ভারত। কিন্তু জয়ের দিেনও ভারত অধিনায়ককে বড় ধাক্কা দিয়েছে অন্ধ্রপ্রদেশের আদালত। একটি পত্রিকায় তাঁর বিতর্কিত প্রচ্ছদ নিয়ে মামলা করা হয়েছিল। শুক্রবার আদালত তাঁর বিরুদ্ধে জামিন অযোগ্য গ্রেফতারি পরোয়ানা জারি করেছে। যদিও ধোনির আইনজীবী রজনীশ চোপড়া জানান, আদালতের এই রায়ে অনেক ভুল রয়েছে।

অস্ট্রেলিয়ায় শুরু কোহলি ঝড়। ৭৪ রান করলেন ৪৪ বলে। (ডানদিকে) মারমুখী মেজাজে ব্যাট করলেন অধিনায়ক ধোনিও।—এএফপি
সবচেয়ে উজ্জ্বল দিক অবশ্যই শিখর ধাওয়ানের ফর্মে ফেরার ইঙ্গিত। পার্‌থের দ্রুতগামী উইকেটে ভারতীয় ওপেনাররা কিছুটা সময় নেন থিতু হওয়ার জন্য। কিন্তু উপস্থিত চারহাজার মতো ভারতীয় সমর্থকের মন ভরিয়ে দেন ধাওয়ান এবং বিরাট কোহলি। দু’জনেই ৭৪ রান করেন। তৃতীয় উইকেটে তাঁদের দু’জনের ১৪৯ রানের পার্টনারশিপের ওপর নির্ভর করেই কুড়ি ওভারে ১৯২ তোলে ভারত। অধিনায়ক ধোনিও ফর্মে ফেরার ইঙ্গিত দেখিয়েছেন। চার নম্বরে নেমে ১৪ বলে ২২ নট আউট করেন ধোনি। বল হাতে প্রথমবার ভারতীয় দলে সুযোগ পাওয়া বাঁহাতি মিডিয়াম পেসার বারিন্দর সিংহ স্রান প্রথম স্পেলেই দুই উইকেট তুলে নেন। এরপর দেশের মাটিতে কয়েকদিন আগে দেখা সেই স্পিনমন্ত্রের কামাল ফিরে এল। তিন স্পিনারকেই বল করায় ভারত এবং অশ্বিন, জাডেজা এবং অক্ষর পটেল তিনজনে মিলে শেষ করে দেন প্রতিপক্ষকে। অশ্বিন কোনও উইকেট না পেলেও চার ওভারে ২০ রান দেন। জাডেজা এবং অক্ষর দু’টি করে উইকেট পেয়েছেন।